Kazne su male 3/5/02 - 2002-05-03
Kažu iz Misije UN-a u povodu kažnjavanja izazivača nereda u Banjaluci tokom pokušaja obilježavanja obnove džamije Ferhadije
Misija Ujedinjenih Nacija nije u potpunosti zadovoljna visinom kazne za osobe koje su prošle sedmice osuđene za izazivanje nereda 18 juna 2001, tokom polaganja kamen temeljca za obnovu džamije Ferhadije. Izjavio je ovo danas portparol UN-a, Alun Roberts precizirajući da novčane kazne do 2.500 konvertibilnih maraka i zatvorske kazne, za tri osobe, do 4 mjeseca ne odgovaraju ozbiljnosti incidenta. Ipak, on je pozdravio profesionalnost sudije Svjetlanke Bijelić, koja je u osnovnom sudu u Banjaluci, izrekla ove kazne, ujedno, upozorivši da se već nekoliko puta odlaže suđenje za nerede u Banjaluci od 7 maja prošle godine kada je zapaljeno više autobusa a jedna osoba od posljedica kamenovanja, naknadno, preminula. Roberts je pozdravio odluku okružnog suda u Banjaluci koji je potvrdio presude osnovnog suda u ovom gradu, Draženku Kaurinu, vlasniku noćnog kluba Kazablanka u Banjaluci, od dvije godine i 4 mjeseca zatvora, za trgovinu ženama radi prostitucije. Ova, i kazna njegovom saučesniku Goranu Vasiliću, koji je osuđen na 15 mjeseci zatvora, predstavljaju prve pravosnažne presude za ova djela u Republici Srpskoj, saopštio je Roberts. On je, takođe, potvrdio da je 30 aprila jedno lice bacilo bombu na direktora Fabrike duvana u Banjaluci ali je u napadu samo lakše povrijeđen napadač. Istog dana zabilježen je i oružani prepad na kuću Ismaila Džafića u Puharskoj kod Prijedora. Nekoliko prozora na kući je od pucanja razbijeno ali nije bilo povrijeđenih. Lokalna policija je izvršila uviđaj a u toku je istraga, saopštio je Roberts. Portparol UN-a je potvrdio da je prekjuče obijena i devastirana pravoslavna crkva u Ključu što nije dobro za proces masovnijeg povratka Srba u ovu opštinu, koji se najavljuje tokom ove godine. Alun Roberts je, potvrdio da se 15 osoba srpske nacionalnosti prijavilo za zapošljavanje u ključkoj policiji ali da do sada, posao nije dobio nijedan Srbin što, itekako, usporava povaratak ranijih žitelja ovog mjesta, svojim kućama. Za Glas Amerike iz Banjaluke, Dragan Stegić.